২০১৫ ক্রিকেট বিশ্বকাপের উদ্বোধনী অনুষ্ঠান
২০১৫ ক্রিকেট বিশ্বকাপের উদ্বোধনী অনুষ্ঠান ২০১৫ সালের ক্রিকেট বিশ্বকাপ প্রতিযোগিতা শুরুর দুইদিন পূর্বে অস্ট্রেলিয়া ও নিউজিল্যান্ডে অনুষ্ঠিত হয়। ২৩ বছর পূর্বেও উভয় দেশ যৌথভাবে ক্রিকেট বিশ্বকাপ প্রতিযোগিতা আয়োজন করেছিল। দেশ দু'টিতে একই সময়ে উদ্বোধনী অনুষ্ঠানের আয়োজন করে। তন্মধ্যে অস্ট্রেলিয়ার মেলবোর্নে ও নিউজিল্যান্ডের হ্যাগলে পার্কে উদ্বোধনী অনুষ্ঠান সম্পন্ন হয়। উভয় স্থানেই হাজারো সমর্থক উদ্বোধনী অনুষ্ঠান উপভোগ করে। ২০১১ সালে ক্রাইস্টচার্চের প্রলয়ঙ্করী ভূমিকম্পের পর প্রথমবারের মতো বৃহৎ ক্রীড়া প্রতিযোগিতার আসর আয়োজন করছে।
২০১৫ ক্রিকেট বিশ্বকাপ
২০০৬ সালে বিশ্বকাপের দরপত্র দাখিলের সময় অস্ট্রেলিয়া ও নিউজিল্যান্ড খেলা বন্টনে প্রত্যেকেই অর্ধেক পাবে বলে ঘোষণা করে। ৩০ জুলাই, ২০১৩ তারিখে অস্ট্রেলিয়ায় ২৬টি ও নিউজিল্যান্ড ২৩টি খেলা আয়োজনের দায়িত্ব পাবে বলে জানানো হয়। বিশ্বকাপের ফাইনাল খেলা আয়োজনে মেলবোর্ন ও সিডনি আগ্রহ প্রকাশ করে। কিন্তু ৩০ জুলাই তারিখে মেলবোর্নকে ফাইনালের দায়িত্বভার অর্পণ করা হয়। এছাড়াও, সিডনি ও অকল্যান্ডকে সেমি-ফাইনাল খেলা আয়োজনের দায়িত্ব দেয়া হয়।